Izvor: N1 (arhiva)

Dragoslavu Kosmajcu, koji je pravosnažno oslobođen optužbi za nezakonitu uknjižbu zemljišta, država je vratila svu imovinu koju mu je privremeno oduzela nakon hapšenja u novembru 2014, rečeno je novinarima KRIK-a u Ministarstvu pravde.

Stanovi, zgrade, lokali, sportski objekti, garaže, hiljade kvadrata zemljišta, kafić i bazen, kojima je država privremeno upravljala više od četiri godine, vraćeni su Dragoslavu Kosmajcu, rečeno je novinarki KRIK-a u Ministarstvu pravde.

"Takođe, u toku je postupak u kom država Kosmajcu prebacuje novac koji je zaradila izdavanjem njegovih nekretnina", objavio je KRIK.

KRIK navodi da nema potvrdu Ministarstva pravde o kom novčanom iznosu je reč, kao ni da li je Kosmajcu vraćen novac koji je davao kao kiriju kako bi živeo u kući koju mu je država privremeno oduzela.

Kosmajac je oslobođen krajem oktobra u Višem sudu u Beogradu optužbe da je nezakonito prisvojio 7,5 ari državnog zemljišta u beogradskoj opštini Zvezdari, što je potvrdio Apelacioni sud. Viši sud u Beogradu mesec dana kasnije doneo je odluku da se Kosmajcu vrati 200.000 evra jemstva koje je dao kako bi bio pušten iz pritvora, a nedugo zatim i odluku o vraćanju privremeno oduzete imovine, navodi KRIK.

Direkcija za upravljanje oduzetom imovinom kojoj su na raspolaganje stavljene Kosmajčeve nekretnine – između ostalog 15 porodičnih zgrada i kuća, osam stanova, dve sportske hale, poslovni prostori, garaže i zemljište u ranijem odgovoru za KRIK navela je da procena vrednosti nekretnina nije urađena.

Kosmajac je široj javnosti postao poznat kada ga je Aleksandar Vučić, dok je bio premijer, na konferenciji za novinare u junu 2014. nazvao najvećim narko-dilerom u Srbiji.

Posle tog Vučićevog obraćanja javnosti, Kosmajac je napustio Srbiju, zbog čega je za njim raspisana poternica. Uhapšen je u novembru 2016. u svoj kući. U pritvoru je proveo tri meseca, a izašao je pošto je platio jemstvo 200.000 evra.

Uhapšen zbog sumnje je počinio pet krivičnih dela, od podstrekivanja na izvršenje krivičnih dela do poreske utaje, ali ne i zbog dilovanja narkoticima.